สภาเกษตรกรแห่งชาติ สัมมนาแนวทางการขับเคลื่อนการใช้น้ำมันไบโอดีเซลบี 100 ตามรอยเท้าพ่อ
สภาเกษตรกรแห่งชาติ สัมมนาแนวทางการขับเคลื่อนการใช้น้ำมันไบโอดีเซลบี 100 ตามรอยเท้าพ่อ เพื่อแก้ปัญหาราคาปาล์มน้ำมันของเกษตรกรนายพันศักดิ์ จิตรรัตน์ ประธานคณะกรรมการด้านปาล์มน้ำมันและพืชพลังงาน เปิดเผยภายในงานโครงการสัมมนา แนวทางการขับเคลื่อนการใช้น้ำมันไบโอดีเซลบี 100 ตามรอยเท้าพ่อ เพื่อแก้ปัญหาราคาปาล์มน้ำมันของเกษตรกร โดยมีนายอดิศักดิ์ อังคสิทธิ รองประธานสภาเกษตรกรแห่งชาติ เป็นประธาน ว่า ขณะนี้สถานการณ์การผลิตปาล์มน้ำมันของประเทศไทยได้เกิดสภาวะเปลี่ยนแปลงด้านผลผลิตอย่างรวดเร็ว และเพิ่มขึ้นอย่างต่อเนื่อง โดยในปี 2561 ผลิตได้ 15.39 ล้านตัน และคาดว่าในปีนี้ ปริมาณผลผลิตปาล์มน้ำมันจะเพิ่มเป็น 16.76 ล้านตัน เนื่องจากสภาพภูมิอากาศเอื้ออำนวยและเนื้อที่ให้ผลผลิตเพิ่มขึ้น ส่งผลให้สต็อกน้ำมันปาล์มในประเทศมีปริมาณสูงขึ้น ขณะที่ความต้องการซื้อผลผลิตปาล์มลดน้อยลง สภาเกษตรกรแห่งชาติ จึงได้มอบหมายให้คณะกรรมการด้านปาล์มน้ำมันและพืชพลังงาน หาแนวทางการแก้ไขปัญหาให้เกษตรกรผู้ปลูกปาล์มน้ำมัน โดยน้อมนำพระราชดำริในเรื่องของการพัฒนาพลังงานทดแทน เพื่อช่วยบรรเทาภาระของประเทศในยามวิกฤต ของพระบาทสมเด็จพระปรมินทรมหาภูมิพลอดุลยเดช บรมนาถบพิตร มาเป็นแนวทาง เพื่อจัดทำโครงการสัมมนาดังกล่าว ในการแก้ไขปัญหา การพัฒนาปาล์มน้ำมันให้มีทางเลือกในการใช้ รวมทั้งมีปริมาณการผลิตที่สมดุลเพียงพอกับความต้องการของประเทศ ทั้งด้านอาหารและพลังงานนอกจากนี้ ภายในงานสัมมนาดังกล่าว ยังได้รับเกียรติจากผู้ทรงคุณวุฒิจากสำนักงานเศรษฐกิจการเกษตร คณะกรรมการนโยบายปาล์มน้ำมันแห่งชาติ และนักวิจัยด้านพลังงานทดแทน สำนักงานพัฒนาวิทยาศาสตร์และเทคโนโลยีแห่งชาติ มาบรรยายในหัวข้อปาล์มน้ำมันในประเทศ และการใช้ไบโอดีเซลบี 100 เป็นเชื้อเพลิง เพื่อสร้างความรู้ ความเข้าใจในการปรับโครงสร้างการผลิตและปรับเปลี่ยนโครงสร้างการใช้พืชพลังงานเป็นพลังงานทางเลือกตามพระราชประสงค์ รวมทั้งสร้างความเข้าใจในการใช้ปาล์มน้ำมันมาผลิตเป็นไบโอดีเซลบี 100 โดยมีคณะกรรมการด้านปาล์มน้ำมันและพืชพลังงาน สมาชิกสภาเกษตรกรจังหวัดที่มีพื้นที่ปลูกปาล์ม ผู้แทนเกษตรกร ผู้แทนองค์กรเกษตรกร ภาคเอกชน และหน่วยงานที่เกี่ยวข้อง เข้าร่วมรับฟังจำนวน 150 คน และคาดว่าการสัมมนาในครั้งนี้ผู้ที่เข้าร่วมจะสามารถนำความรู้ที่ได้ไปปรับใช้ได้อย่างมีประสิทธิภาพและสามารถลดสต็อกน้ำมันปาล์มของประเทศได้